ആളുകള്ക്ക് താത്പര്യം കോവിഷീല്ഡിനോട്: ആരോഗ്യ പ്രവര്ത്തകര് പ്രതിസന്ധിയില് മുക്കം: സംസ്ഥാനത്ത് കോവിഡ് പ്രതിരോധ പ്രവര്ത്തനങ്ങളുടെ ഭാഗമായി വാക്സിനേഷന് പ്രവര്ത്തനങ്ങള് ദ്രുതഗതിയില് പുരോഗമിക്കുമ്ബോള് കോവാക്സിനോടുള്ള ആളുകളുടെ സമീപനം പ്രതിരോധ പ്രവര്ത്തനങ്ങള്ക്ക് തന്നെ തിരിച്ചടിയാവുന്നു. കോവിഡ് വാക്സിനേഷന് കേന്ദ്രങ്ങളില് ഇന്ത്യ തദ്ദേശീയമായി വികസിപ്പിച്ചെടുത്ത കോവാക്സിന് സ്വീകരിക്കാന് മിക്കവരും തയാറാവാത്തത് ആരോഗ്യപ്രവര്ത്തകരെയും പ്രതിസന്ധിയിലാക്കുന്നു. തദ്ദേശ സ്ഥാപനങ്ങളില് വാര്ഡ് അംഗങ്ങള് മുഖേന വാക്സിനേഷന് കേന്ദ്രങ്ങളില് എത്തുന്ന ഭൂരിഭാഗം പേര്ക്കും കോവിഷീല്ഡാണ് വേണ്ടത്. കോവിന് സൈറ്റില് രജിസ്റ്റര് ചെയ്യുന്നവര്ക്കും കോവിഷീല്ഡിനോടാണ് താത്പര്യം. മിക്ക ആരോഗ്യ കേന്ദ്രങ്ങളിലും ഇരു വാക്സിനുകളും എത്തുന്നുണ്ടെങ്കിലും കോവാക്സിന് സ്വീകരിക്കാന് പലരും തയാറാവുന്നില്ലെന്ന് ആരോഗ്യ പ്രവര്ത്തകര് ചൂണ്ടിക്കാട്ടുന്നു. ഓരോ ദിവസവും ലഭ്യമായ ഇരു വാക്സിനുകളുടെയും നിശ്ചിത എണ്ണത്തിനനുസരിച്ചാണ് കോവിഡ് ക്യാന്പുകളിലേക്ക് ആളുകളെ എത്തിക്കുന്നത്. എന്നാല് കോവാക്സിന് വേണ്ടെന്നും കോവിഷീല്ഡ് മതിയെന്നുമാണ് ഭൂരിഭാഗം പേരും അറിയിക്കുന്നത്. വിദേശരാജ്യങ്ങള് അംഗീകരിച്ച വാക്സിന് ആയതുകൊണ്ടാണ് കോവിഷീല്ഡ് സ്വീകരിക്കാന് ആളുകള്ക്ക് താത്പര്യം. ഇരു വാക്സിനുകള്ക്കും ഒരേ ഫലപ്രാപ്തിയാണെന്നും ഉടനടി വിദേശത്തേക്ക് പോവാന് സാധ്യതയില്ലാത്തവര് കോവാക്സിന് സ്വീകരിക്കുന്നതില് യാതൊരു പ്രശ്നവുമില്ലെന്നും ചെറുവാടി സിഎച്ച്സി മെഡിക്കല് ഓഫിസര് ഡോ. മനുലാല് പറയുന്നു. രണ്ട് വാക്സിനുകളും മനുഷ്യ കോശങ്ങളെ ബാധിക്കുന്ന കൊറോണ വൈറസിന്റെ സ്പൈക്ക് പ്രോട്ടീനിനെയാണ് ലക്ഷ്യമിടുന്നത്. കോവിഷീല്ഡ് വാക്സിന് പെട്ടന്ന് തീര്ന്നു പോവുമ്ബോള് കോവാക്സിന് ബാക്കി വരുന്ന സാഹചര്യവുമുണ്ട്. ഇതും വലിയ പ്രതിസന്ധിയാണ് സൃഷ്ടിക്കുന്നത്.